ইরানে মৃত্যু হয়েছে ১৬ হাজারের বেশি মানুষের! দাবি রিপোর্টে

ওয়েব ডেস্ক : গণবিক্ষোভে উত্তাল ইরান (Iran)। তা নিয়ে আয়াতোল্লা আলি খামেনেই দাবি করেছিলেন, এই গণবিক্ষোভের কারণে মৃত্যু হয়েছে ১ হাজার মানুষের। কিন্তু একটি রিপোর্টে (Report) দাবি করা হয়েছে, সেই সংখ্যাটা নাকি ১৬ হাজারের বেশি। সেখানে সাধারণ নাগরিকের উপর খামেনেইয়ের ভয়াবহ দমননীতির কথা উঠে এসেছে।

জানা গিয়েছে, মার্কিন সংবাদমাধ্যম ‘দ্য টাইমস’ সম্প্রতি কথা বলেছেন ইরানের বহু চিকিৎসকে সঙ্গে। তার পরেই একটি রিপোর্ট প্রকাশ করা হয়েছে। সেখানে বলা হয়েছে, খামেনেই দমনপীড়নের কারণে ১৬ হাজার ৫০০ জনের বেশি মৃত্যু (Death) হয়েছে। আহত হয়েছেন তিন লক্ষের বেশি মানুষ। এক ইরানি চিকিৎসক মার্কিন সংবাদমাধ্যমকে জানিয়েছেন, গণবিক্ষোভ কমাতে প্রথমে রবার বুলেট ব্যবহার করা হয়েছে। কিন্তু ইরান সরকারের নির্দেশে নাগরিকদের উপর গুলি চালানো হয়েছে। আর সেই কারণেই বহু মানুষের মৃত্যু হয়েছে।

আরও খবর : “মূল্য দিতে হচ্ছে আমেরিকাকে,” ভারতকে AI খোঁচা ট্রাম্পের উপদেষ্টার

ইরানের ভয়াবহ পরিস্থিতির মধ্যে ইন্টারনেট পরিষেবা বন্ধ রেখেছে সরকার। কিন্তু সেখানে বিনামূল্যে পরিষেবা দিয়ে যাচ্ছে এলন মাস্কের স্টারলিঙ্ক। মৃত্যুর পাশাপাশি বহু মানুষের বিভিন্ন অঙ্গ ক্ষতিগ্রস্ত হয়েছে বলে খবর। এমনকি রেহাই দেওয়া হয়নি শিশু থেকে শুরু করে অন্তঃসত্ত্বা মহিলাদেরকেও।

প্রসঙ্গত, খামেনেই সরকারের বিরুদ্ধে একাধিক বিষয় নিয়ে ক্ষুব্ধ সাধারণ মানুষ। তার মধ্যে রয়েছে মূল্যবৃদ্ধি থেকে শুরু করে প্রশাসনিক ব্যর্থতা। তার পরেই সরকারের বিরুদ্ধে রাস্তায় নেমেছিলেন সাধারণ মানুষ। কিন্তু বিক্ষোভ রুখতে নাগরিকদের উপর গুলি চালানো হয়েছে বলেও প্রথম থেকে অভিযোগ উঠছে। আর নতুন যে রিপোর্ট সামনে এসেছে তা দেখে রীতিমতো চমকে উঠেছে আন্তর্জাতিক মহল।